title: Rozhodnutie Rady 2014/912/SZBP z  15. decembra 2014 na podporu činností v oblasti fyzickej bezpečnosti a riadenia zásob, ktorých cieľom je znížiť riziko nedovoleného obchodovania s ručnými a ľahkými zbraňami (RĽZ) a ich muníciou v regióne Sahel

text:
               17.12.2014

               SK

               Úradný vestník Európskej únie

               L 360/30

         ROZHODNUTIE RADY 2014/912/SZBP
   z 15. decembra 2014
   na podporu činností v oblasti fyzickej bezpečnosti a riadenia zásob, ktorých cieľom je znížiť riziko nedovoleného obchodovania s ručnými a ľahkými zbraňami (RĽZ) a ich muníciou v regióne Sahel
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Európska rada na svojom zasadnutí 15. a 16. decembra 2005 prijala stratégiu EÚ na boj proti nedovolenému hromadeniu RĽZ a ich munície a nedovolenému obchodovaniu s nimi. Európska rada v uvedenej stratégii konštatuje, že z dôvodu vysokého stavu zásob RĽZ a ich munície sú tieto zbrane ľahko dostupné tak pre civilistov, ako aj pre páchateľov trestnej činnosti, teroristov a bojovníkov, a zdôrazňuje potrebu preventívnej činnosti na boj proti nedovolenej ponuke konvenčných zbraní a dopytu po nich. Tiež v nej poukazuje na Afriku ako na kontinent najviac postihnutý vnútornými konfliktmi, ktoré zhoršuje destabilizujúci prílev RĽZ.

               (2)

               Rada schválila 21. marca 2011 stratégiu Európskej únie pre bezpečnosť a rozvoj v regióne Sahel, v ktorej sa ustanovuje integrovaný rámec angažovania sa Únie v tomto regióne. Cieľom jednej zo štyroch línií opatrení stratégie je posilniť kapacity sektorov bezpečnosti, presadzovania práva a právneho štátu v tomto regióne, a to v záujme účinnejšieho a špecializovanejšieho potláčania hrozieb a boja proti terorizmu a organizovanej trestnej činnosti a prepojenia tohto úsilia s opatreniami v oblasti dobrej správy vecí verejných.

               (3)

               Členské štáty Hospodárskeho spoločenstva západoafrických štátov (ECOWAS) na svojom zasadnutí 14. júna 2006 v Abuji v Nigérii prijali Dohovor ECOWAS o ručných a ľahkých zbraniach, ich munícii a iných súvisiacich materiáloch, ktorý nadobudol platnosť 29. septembra 2009. Členské štáty Hospodárskeho spoločenstva stredoafrických štátov (ECCAS) a Rwandská republika prijali 30. apríla 2010 v Kinshase v Konžskej demokratickej republike Stredoafrický dohovor o kontrole ručných a ľahkých zbraní, ich munície, súčastí a komponentov, ktoré sa môžu použiť na ich výrobu, opravu alebo zostavenie. V oboch dohovoroch sa signatárske štáty okrem iného zaviazali prijať potrebné opatrenia na zaistenie bezpečného a účinného riadenia, skladovania a ochrany svojich národných zásob ručných a ľahkých zbraní v súlade s príslušnými normami a postupmi.

               (4)

               Burkina Faso, Mali a Nigéria ratifikovali Zmluvu o obchodovaní so zbraňami, rovnako ako 23 členských štátov, zatiaľ čo Čad, Mauritánia a Niger túto zmluvu podpísali. V článku 16 ods. 1 Zmluvy o obchodovaní so zbraňami sa uvádza, že pri vykonávaní uvedenej zmluvy môže každý zmluvný štát požiadať o pomoc vrátane právnej alebo legislatívnej pomoci, budovania inštitucionálnych kapacít a technickej, materiálnej alebo finančnej pomoci. Takáto pomoc môže zahŕňať riadenie zásob, odzbrojenie, programy demobilizácie a reintegrácie, vzorové právne predpisy a účinné postupy vykonávania. Každý zmluvný štát, ktorý je v stave pomoc poskytnúť, tak na požiadanie urobí.

               (5)

               Burkina Faso, Mali, Mauritánia a Nigéria sú zmluvnými štátmi Protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom dopĺňajúceho Dohovor Organizácie Spojených národov proti nadnárodnému organizovanému zločinu (ďalej len „protokol o strelných zbraniach“).

               (6)

               Všetky členské štáty OSN sa zaviazali účinne vykonávať Akčný program OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie (ďalej len„akčný program OSN“), ako aj medzinárodný nástroj umožňujúci štátom včas a spoľahlivo odhaľovať a sledovať nedovolené ručné a ľahké zbrane.

               (7)

               Na piatom bienálnom zasadnutí štátov na posúdenie vykonávania akčného programu OSN (16. – 20. júna 2014 v New Yorku) všetky členské štáty OSN zopakovali, že riadne riadenie zásob RĽZ, najmä počas konfliktov alebo v situáciách po skončení konfliktu, je kľúčové na predchádzanie nehodám a na zníženie rizika odklonu týchto zbraní do sietí nedovoleného obchodu a do rúk ilegálnych ozbrojených skupín, teroristov a iných neoprávnených adresátov. Členské štáty OSN vyzvali na posilnenie medzinárodnej a regionálnej spolupráce a pomoci v oblasti riadenia zásob a fyzickej bezpečnosti a zaviazali sa v čo najväčšej miere využívať technický pokrok v záujme zlepšenia riadenia zásob vrátane opatrení týkajúcich sa fyzickej bezpečnosti.

               (8)

               Ľudové povstanie v Líbyi vo februári 2011 a následný ozbrojený konflikt a politicko-bezpečnostná kríza v Mali v roku 2012 ukázali, ako môžu neštátni aktéri vrátane teroristov využiť nesprávnym spôsobom zabezpečené a spravované zásoby, ktoré vlastní štát, na odklon RĽZ a munície, a to na úkor mieru a bezpečnosti. V kontexte zvýšenej aktivity neštátnych aktérov v regióne Sahel vrátane severnej Nigérie je prioritou posilnenie bezpečnosti v sahelských štátoch, pokiaľ ide o zbrane a muníciu.

               (9)

               Regionálne centrum Organizácie Spojených národov pre mier a odzbrojenie v Afrike (UNREC), ktoré je súčasťou Úradu Organizácie Spojených národov pre otázky odzbrojovania (UNODA), má v súlade so svojím mandátom, ktorý mu udelilo Valné zhromaždenie OSN (rezolúcia č. 40/151 G zo 16. decembra 1985), dlhodobé skúsenosti s poskytovaním podpory sahelským štátom a občianskej spoločnosti pri vykonávaní medzinárodných a regionálnych nástrojov na kontrolu RĽZ.

               (10)

               Od roku 2013 pomáha viacrozmerná integrovaná stabilizačná misia Organizácie Spojených národov v Mali (MINUSMA) prostredníctvom Služby Organizácie Spojených národov pre boj proti mínam (UNMAS) orgánom Mali v boji proti mínam a pri riadení zbraní a munície v súlade s rezolúciami Bezpečnostnej rady OSN č. 2100 (2013) a č. 2164 (2014).

               (11)

               Mimovládna organizácia Mines Advisory Group (MAG) nedávno spustila regionálny projekt, ktorý sa venuje naliehavým otázkam bezpečnosti a riadenia konvenčných zbraní a munície v cieľových krajinách v regióne Sahel/Maghreb.

               (12)

               Na základe rozhodnutia Rady 2011/428/SZBP (1) Únia financovala okrem iného dodanie označovacieho vybavenia agentúram presadzovania práva vo viacerých západoafrických štátoch, ako aj odbornú prípravu týkajúcu sa medzinárodného nástroja na sledovanie a medzinárodných technických usmernení v oblasti munície.

               (13)

               Na základe rozhodnutia Rady 2013/320/SZBP (2) Únia podporuje opatrenia zamerané na zaistenie náležitej fyzickej bezpečnosti a riadenia zásob zbraní (physical security and stockpile management – PSSM) v rámci líbyjských zbrojných arzenálov s cieľom znížiť riziká, ktoré pre Líbyu a susedné krajiny vrátane krajín v regióne Sahel predstavuje nedovolené šírenie RĽZ a munície.

               (14)

               Na základe rozhodnutia Rady 2013/698/SZBP (3) Únia podporuje vytvorenie celosvetového mechanizmu nahlasovania nedovolených RĽZ a iných nedovolených konvenčných zbraní a munície („iTrace“), ktorý sa zakladá najmä na terénnom výskume zameranom na RĽZ a muníciu v oblastiach postihnutých konfliktom vrátane Afriky.

               (15)

               Na základe svojej spoločnej bezpečnostnej a obrannej politiky Únia začala v regióne Sahel tri operácie, a to prvú – misiu EUCAP Sahel Niger, ktorá sa začala 8. augusta 2012, na podporu boja proti organizovanej trestnej činnosti a terorizmu v Nigeri; druhú – výcvikovú misiu Európskej únie v Mali, ktorá sa začala 18. februára 2013, na podporu reštrukturalizácie a reorganizácie malijských ozbrojených síl prostredníctvom výcviku a poradenstva; a tretiu – misiu EUCAP Sahel Mali, ktorá sa začala 15. apríla 2014, ktorou sa poskytuje strategické poradenstvo a výcvik silám vnútornej bezpečnosti Mali.

               (16)

               Únia od roku 2011 prostredníctvom nástroja na podporu stability a mieru podporuje Úrad OSN pre drogy a kriminalitu v jeho úsilí o presadzovanie ratifikácie a vykonávania protokolu o strelných zbraniach, najmä v západnej Afrike. Na základe uvedeného nástroja Únia od roku 2010 poskytuje finančnú podporu Regionálnemu centru pre ručné zbrane (RECSA) v regióne Veľkých jazier, v Africkom rohu a v susedných krajinách, ktoré má sídlo v Nairobi,

         PRIJALA TOTO ROZHODNUTIE:
   Článok 1
   1.   Únia prispieva k bezpečnosti a stabilite regiónu Sahel tým, že pomáha štátom tohto regiónu pri predchádzaní odklonu ručných a ľahkých zbraní a munície, ktoré vlastní štát, a nedovolenému obchodovaniu s týmito zbraňami a muníciou, a to posilnením ich fyzickej bezpečnosti a zlepšením riadenia zásob (physical security and stockpile management – „PSSM“).
   2.   Únia podporí činnosti, ktoré budú mať tieto konkrétne ciele:

               a)

               stimulovať potrebnú politickú vôľu na zlepšenie postupov v oblasti PSSM a presadzovať regionálnu spoluprácu a výmenu poznatkov;

               b)

               podporovať cieľové krajiny v tvorbe aktuálnych právnych predpisov, administratívnych postupov a praktických štandardných operačných postupov ako základu posilnenej fyzickej bezpečnosti a zlepšeného riadenia zásob (PSSM), v súlade s medzinárodnými normami pre najlepšie postupy;

               c)

               priamo podporovať vykonávanie opatrení v oblasti riadenia zásob a bezpečnosti, a to aj prostredníctvom obnovy skladovacích priestorov, likvidácie nadbytočných, zastaraných alebo nedovolených RĽZ a pilotným testovaním nových technológií.

         Podrobný opis týchto činností je uvedený v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
   2.   Technickú implementáciu činností uvedených v článku 1 ods. 2 realizuje UNODA prostredníctvom UNREC. UNODA tieto úlohy vykonáva pod vedením vysokého predstaviteľa. Vysoký predstaviteľ na tento účel uzavrie s UNODA potrebné dohody.
   Článok 3
   1.   Finančná referenčná suma na vykonávanie činností uvedených v článku 1 ods. 2 predstavuje 3 561 257,06 EUR. Celkový odhadovaný rozpočet celého projektu predstavuje sumu 4 129 393,06 EUR, ktorá sa poskytne prostredníctvom spolufinancovania.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami Únie, ktoré sa vzťahujú na všeobecný rozpočet Únie.
   3.   Komisia dohliada na riadne vykonávanie príspevku Únie uvedeného v odseku 1. Na tento účel uzavrie s UNODA dohodu o financovaní. V tejto dohode sa stanoví, že UNODA zaistí viditeľnosť príspevku Únie primeranú jeho výške.
   4.   Komisia sa vynasnaží uzavrieť dohodu o financovaní uvedenú v odseku 3 čo najskôr po 15. decembri 2014. O akýchkoľvek ťažkostiach v tomto procese, ako aj o dátume uzavretia dohody o financovaní informuje Radu a vysokého predstaviteľa do dvoch týždňov od podpisu.
   Článok 4
   1.   Vysoký predstaviteľ informuje Radu o vykonávaní tohto rozhodnutia na základe pravidelných správ, ktoré vypracuje UNODA. Tieto správy tvoria základ pre hodnotenie zo strany Rady.
   2.   Komisia poskytuje informácie o finančných aspektoch vykonávania činností uvedených v článku 1 ods. 2.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie stráca účinnosť 42 mesiacov po uzavretí príslušnej dohody o financovaní uvedenej v článku 3 ods. 3, alebo šesť mesiacov odo dňa jeho prijatia, ak sa v tejto lehote neuzavrie žiadna dohoda o financovaní.

      V Bruseli 15. decembra 2014

            Za Radu

            predsedníčka

         F. MOGHERINI

      (1)  Rozhodnutie Rady 2011/428/SZBP z 18. júla 2011 na podporu činnosti Úradu Organizácie Spojených národov pre otázky odzbrojovania na účely vykonávania akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie (Ú. v. EÚ L 188, 19.7.2011, s. 37).

      (2)  Rozhodnutie Rady 2013/320/SZBP z 24. júna 2013 na podporu činností v oblasti fyzickej bezpečnosti a riadenia zásob v záujme zníženia rizika nedovoleného obchodovania s ručnými a ľahkými zbraňami (RĽZ) a ich muníciou v Líbyi a jej regióne (Ú. v. EÚ L 173, 26.6.2013, s. 54).

      (3)  Rozhodnutie Rady 2013/698/SZBP z 25. novembra 2013 na podporu celosvetového mechanizmu nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi (Ú. v. EÚ L 320, 30.11.2013, s. 34).

      PRÍLOHA
      Činnosti v oblasti fyzickej bezpečnosti a riadenia zásob, ktorých cieľom je znížiť riziko nedovoleného obchodovania s ručnými a ľahkými zbraňami (RĽZ) a ich muníciou v regióne Sahel
      1.   Kontext a zdôvodnenie podpory v rámci SZBP
      1.1.   Kontext
      Potvrdilo sa, že fyzická bezpečnosť a riadenie zásob (physical security and stockpile management – PSSM) v existujúcich skladov konvenčných zbraní a v muničných skladov v regióne Sahel, ktoré nie sú podľa medzinárodných noriem dostatočne účinné, predstavujú závažné ohrozenie mieru a bezpečnosti v tomto regióne i za jeho hranicami. V posledných rokoch ozbrojení neštátni aktéri vrátane teroristických skupín vyrabovali zásoby zbraní, ktoré vlastní štát, v Líbyi a Mali. Existuje konkrétne riziko, že k podobnej situácií môže dôjsť v častiach Burkiny Faso, Čadu, Nigeru a Nigérie, keďže ozbrojené a teroristické skupiny operujú naprieč hranicami a sú zapojené do nedovoleného obchodovania s ručnými a ľahkými zbraňami (RĽZ). Nedostatočná fyzická bezpečnosť a riadenie zásob zbraní a munície zvyšuje riziko ich odklonu na ilegálny trh, a to aj prostredníctvom krádeže a útoku, ako aj riziko neplánovaných výbuchov v muničných skladoch. To by mohlo viesť k destabilizujúcemu hromadeniu RĽZ a nedovolenému obchodovaniu s nimi, čo by malo vplyv na mier a bezpečnosť na vnútroštátnej, regionálnej i medzinárodnej úrovni.
      Táto hrozba bola potvrdená aj v integrovanej stratégii Organizácie Spojených národov pre Sahel, v ktorej sa uvádza, že je potrebné minimalizovať riziko odklonu RĽZ do rúk neštátnym aktérom, a to zvýšením bezpečnosti existujúcich zásob a v prípade potreby ich premiestnením, ako aj likvidáciou nadbytočných alebo nedovolených RĽZ a munície. To sa dá dosiahnuť účinným vykonávaním akčného programu OSN týkajúceho sa nedovoleného obchodovania s RĽZ a uplatňovaním medzinárodného nástroja na sledovanie s využitím medzinárodných noriem pre kontrolu ručných zbraní (ISACS) a medzinárodných technických usmernení v oblasti munície (IATG), ktoré sa vypracovali v rámci Organizácie Spojených národov.
      1.2.   Zdôvodnenie
      Regionálne centrum Organizácie Spojených národov pre mier a odzbrojenie v Afrike (UNREC) je ako regionálny predstaviteľ Úradu Organizácie Spojených národov pre otázky odzbrojovania (UNODA) v rámci svojho mandátu, ktorý mu bol udelený rezolúciou Valného zhromaždenia OSN 40/151 G, v jedinečnej pozícii podporiť a posilniť kapacity a spôsobilosti sahelských štátov, pokiaľ ide o účinné uplatňovanie týchto noriem a najlepších postupov a z toho vyplývajúcu kontrolu svojich zásob RĽZ a munície v záujme zabránenia destabilizujúcemu vplyvu hromadenia RĽZ a nedovoleného obchodovania s nimi v subregióne, ako aj mimo jeho hraníc.
      Centrum UNREC navrhuje realizovať tento projekt v spolupráci so Službou Organizácie Spojených národov pre boj proti mínam (UNMAS) a s mimovládnou organizáciou Mines Advisory Group (MAG) a v koordinácii s príslušnými regionálnymi a subregionálnymi organizáciami, ako sú ECOWAS a ECCAS, ako aj s mimovládnymi organizáciami. Služba UNMAS realizuje činnosti na podporu viacrozmernej integrovanej stabilizačnej misie Organizácie Spojených národov v Mali (MINUSMA) ako jednu zo svojich integrovaných zložiek v rámci rezolúcie Bezpečnostnej rady OSN 2100 (2013), pričom spolupracuje aj s tímom OSN pre Mali. Organizácia MAG v súčasnosti realizuje regionálny projekt zameraný na otázky bezpečnosti a správy konvenčných zbraní a munície v cieľových krajinách v regióne Sahel/Maghreb. Zistenia z týchto činností sa použijú pri plánovaní a vykonávaní projektu. Synergie umožnia dosiahnuť väčší celkový účinok. Projekt využije aj expertízu UNODA tak na úrovni ústredia OSN, ako aj v regióne a i ďalšie odborné poznatky, ktorými disponuje systém OSN.
      Tieto opatrenia budú vychádzať z projektov, ktoré centrum UNREC a ďalší bilaterálni partneri, agentúry OSN, subregionálne a mimovládne organizácie v regióne už vykonávajú, budú tieto projekty dopĺňať a využívať synergie s nimi, pričom medzi tieto projekty patrí: projekt na podporu opätovného sfunkčnenia národnej komisie Mali pre RĽZ a na vypracovanie národného akčného plánu pre RĽZ; rozhodnutie 2011/428/SZBP, na základe ktorého sa Burkine Faso a Nigeru poskytujú okrem iného označovacie zariadenia; prebiehajúci projekt s názvom Boj proti nedovolenému hromadeniu strelných zbraní v Afrike a obchodovaniu s nimi, ktorý financuje Európska komisia prostredníctvom nástroja na podporu stability a mieru a v rámci ktorého sa počas prvej fázy projektu (2010 – 2013) uskutočnili okrem iného činnosti v oblasti označovania zbraní a boli poskytnuté elektronické označovacie zariadenia spolu s inštaláciou osobitného softvéru na vedenie záznamov v krajinách východnej Afriky, pričom v súčasnej fáze (2013 – 2016) sú plánované podobné činnosti v ďalších krajinách (orientačne: Burundi, Kamerun, Čad, Pobrežie Slonoviny, Rovníková Guinea, Gabon, Ghana, Libéria, Mali, Rwanda, Somálsko, Južný Sudán, Togo, Uganda); nadregionálny projekt realizovaný Úradom OSN pre drogy a kriminalitu medzi iným aj v západnej Afrike (napr. v Benine, Burkine Faso, Gambii, Ghane, Mali, Mauritánii, Senegale a v Togu), ktorý sa tiež financuje prostredníctvom nástroja Únie na podporu stability a mieru a ktorého cieľom je presadzovať ratifikáciu a vykonávanie dohovoru OSN proti nadnárodnému organizovanému zločinu a jeho protokolu o strelných zbraniach, a to najmä prostredníctvom podpory legislatívnej revízie a reformy; odborná príprava v oblasti riadenia zbraní, ktorá sa poskytuje v rámci misie SBOP EUCAP Sahel Niger, a projekt NATO v Mauritánii, ktorý realizuje podporná agentúra NATO (NSPA).
      Činnosti v oblasti PSSM v rámci tohto projektu by okrem toho mali zohľadňovať a prípadne podporovať širšie bezpečnostné programy vykonávané v prijímajúcich krajinách, ako sú procesy odzbrojenia, demobilizácie a reintegrácie (Disarmament, Demobilisation and Reintegration – DDR) a reformy sektora bezpečnosti. Preskúmanie právnych predpisov a administratívnych rámcov PSSM a ďalšie odporúčania týkajúce sa plnenia medzinárodných noriem v oblasti kontroly zbraní, ako aj rozvoj národných štandardných operačných postupov v oblasti PSSM prispejú k úsiliu v rámci reforiem sektora bezpečnosti v každej krajine a v celom subregióne. Činnosti vykonávané v rámci projektu tiež môžu prípadne podporovať úsilie v oblasti DDR, najmä to, ktoré sa týka praktickej stránky odzbrojenia, keďže rozvoj národných štandardných operačných postupov v oblasti kontroly zbraní sa môže začleniť do procesov DDR, napríklad stanovením noriem pre označovanie a registráciu alebo likvidáciu zabavených zbraní. Na zaistenie harmonizovaných procesov by sa mali využiť existujúce postupy, podporované tiež prostredníctvom iných príslušných projektov, ktoré financuje EÚ.
      Spolu s uplatňovaním medzinárodných noriem pre najlepšie postupy v oblasti kontroly zbraní pomôže tento projekt pri rozvoji nezávislého civilného dohľadu nad národnými činnosťami v oblasti PSSM. Potreba civilného dohľadu sa zohľadní v rozličných opatreniach projektu, najmä pokiaľ ide o konzultácie a pracovné semináre.
      2.   Celkové ciele
      Opatrenie opísané v tomto bode prispeje k bezpečnosti a stabilite v regióne Sahel a pomôže šiestim štátom tohto regiónu (Burkina Faso, Čad, Mali, Mauritánia, Niger a Nigéria) pri predchádzaní odklonu ručných a ľahkých zbraní a munície, ktoré vlastní štát, a nedovolenému obchodovaniu s týmito zbraňami a muníciou, a to posilnením ich fyzickej bezpečnosti a zlepšením riadenia zásob.
      Cieľom opatrenia je konkrétne:

                  a)

                  stimulovať potrebnú politickú vôľu na zlepšenie postupov v oblasti PSSM a presadzovať regionálnu spoluprácu a výmenu poznatkov;

                  b)

                  podporiť cieľové krajiny v tvorbe aktuálnych právnych predpisov, administratívnych postupov a praktických štandardných operačných postupov ako základu posilnenej fyzickej bezpečnosti a zlepšeného riadenia zásob v súlade s medzinárodnými normami pre najlepšie postupy;

                  c)

                  priamo podporiť vykonávanie opatrení v oblasti riadenia zásob, a to aj prostredníctvom obnovy skladovacích priestorov, likvidácie nadbytočných, zastaraných alebo nedovolených RĽZ a pilotnej prevádzky nových technológií.

            3.   Výsledky
      Opatrenie povedie k týmto výsledkom:

                  a)

                  adekvátne legislatívne a administratívne normy v oblasti PSSM;

                  b)

                  vyššia úroveň fyzickej bezpečnosti a lepšie riadenie zásob RĽZ prostredníctvom posilnenia skladovacích priestorov;

                  c)

                  nižšie riziko odklonu a náhodných výbuchov nadbytočných, zastaraných a nedovolených RĽZ a munície, ktoré sa dosiahne prostredníctvom likvidácie týchto zbraní a munície;

                  d)

                  zlepšené označovanie, sledovanie a evidencia RĽZ;

                  e)

                  posilnená regionálna spolupráca a výmena informácií;

                  f)

                  identifikácia možného využitia nových technológií v oblasti PSSM;

                  g)

                  posilnenie národných kapacít prijímajúcich krajín v oblasti PSSM a vyšší stupeň prebratia zodpovednosti za úsilie v tejto oblasti zo strany týchto krajín;

                  h)

                  zvýšené povedomie o príspevku problematiky PSSM k regionálnej bezpečnosti;

                  i)

                  príspevok k zníženiu rizika destabilizácie regiónu, ku ktorej môže viesť nadmerné hromadenie RĽZ a ich munície alebo odklon RĽZ do rúk neštátnych aktérov vrátane teroristických skupín.

            4.   Opis opatrenia
      4.1.   Konferencia fóra Wilton Park o fyzickej bezpečnosti a riadení zásob v regióne Sahel
      Ciele
      Poskytnúť príležitosť na výmenu skúseností a stimulovať potrebnú politickú vôľu na činnosti, ktoré sa majú v rámci projektu realizovať.
      Opis
      Konferencia, ktorú zorganizujú fórum Wilton Park a centrum UNREC s cieľom diskutovať o vplyve nezabezpečených líbyjských zásob zbraní na bezpečnosť zbraní v regióne Sahel, vypracovať stratégie na predchádzanie odklonu RĽZ a munície, ktoré vlastní štát, a na predchádzanie nedovolenému obchodovaniu s týmito zbraňami, a to posilňovaním ich fyzickej bezpečnosti a zlepšením riadenia zásob. Konferencia tiež poskytne príležitosť na zhodnotenie pokroku, ktorý sa v oblasti PSSM dosiahol v regióne Sahel, najmä v kontexte medzinárodnej pomoci, ako aj na diskusiu o aktuálnych potrebách krajín, zmapovanie príslušných prebiehajúcich opatrení a na identifikáciu nedostatkov, ktoré by sa mali odstrániť. Táto príležitosť sa taktiež využije na preskúmanie synergií s inými nástrojmi kontroly RĽZ, ktoré podporuje EÚ, vrátane globálneho monitorovacieho mechanizmu „iTrace“ (financovaného na základe rozhodnutia 2013/698/SZBP), v konzultácii s prijímajúcimi krajinami. Účasť bude iba na pozvanie, pričom sa bude usilovať o to, aby sa na konferencii zúčastnili vysokopostavení zástupcovia šiestich štátov regiónu Sahel (Burkina Faso, Čad, Mali, Mauritánia, Niger a Nigéria), ako aj Líbye, ďalších príslušných susediacich krajín, organizácií ECOWAS, ECCAS a Africkej únie (AÚ).
      Výsledky/ukazovatele vykonávania projektu
      Usporiadanie konferencie vo Wilton Park podľa plánu za účasti príslušných zainteresovaných strán vrátane zástupcov šiestich cieľových krajín (až 40 účastníkov).
      4.2.   Preskúmanie právnych predpisov a administratívnych postupov a konzultácie týkajúce sa PSSM
      4.2.1.   Národné konzultácie týkajúce sa postupov v oblasti PSSM a určenia pilotných priestorov
      Ciele

                  a)

                  Dobre spoznať legislatívny a administratívny rámec v oblasti PSSM v jednotlivých krajinách a v regióne.

                  b)

                  V krajinách bez aktualizovaného regulačného rámca vydať odporúčania týkajúce sa právnych predpisov a postupov na plnenie medzinárodných požiadaviek, ako sa stanovujú v právne záväzných medzinárodných nástrojoch (napr. protokol OSN o zbraniach, dohovor ECOWAS-u o RĽZ (1) a kinshaský dohovor o RĽZ (2)), v akčnom programe OSN týkajúcom sa nedovoleného obchodovania s RĽZ, v medzinárodnom nástroji na sledovanie, v normách IATG a usmerneniach ISACS a v ďalších príslušných normách a nástrojoch.

                  c)

                  Určiť prioritné skladovacie priestory, ktoré budú slúžiť ako pilotné sklady, v súlade s prioritami daného štátu a prípadne s ohľadom na dostupné informácie o vzorcoch odklonu a obchodovania.

            Opis
      Centrum UNREC v spolupráci s vnútroštátnymi orgánmi šiestich štátov regiónu Sahel, menovite s Burkinou Faso, Čadom, Mali, Mauritániou, Nigerom a Nigériou zhodnotia všetky právne predpisy týkajúce sa oblasti PSSM, ako aj súvisiace administratívne a štandardné operačné postupy, využívajúc pritom v plnej miere už dostupné hodnotenia a konajúc v súčinnosti s prebiehajúcimi regionálnymi a bilaterálnymi projektmi na podporu legislatívnej reformy v oblasti RĽZ, aby sa predišlo zdvojovaniu úsilia a prekrývaniu.
      Právni experti centra UNREC poskytnú podporu príslušným ministerstvám, zákonodarcom a vysokopostaveným úradníkom orgánov na presadzovanie práva a orgánov v oblasti obrany pri revízií vnútroštátnych právnych predpisov a administratívnych postupov, aby sa zaistilo začlenenie medzinárodných právnych záväzkov a medzinárodných technických noriem, najmä ISACS a IATG, do vnútroštátnych právnych rámcov.
      Podpora v tejto oblasti by sa mala poskytovať na základe žiadosti jednotlivých krajín a mala by sa zameriavať na aproximáciu s medzinárodnými normami v oblasti PSSM, zohľadňujúc pritom prebiehajúce iniciatívy, ktoré poskytujú pomoc alebo poradenstvo v súvislosti so všeobecnejšími otázkami kontroly zbraní alebo sektora bezpečnosti.
      Centrum UNREC zorganizuje národné pracovné semináre, ktorých sa zúčastnia vysokopostavení zástupcovia vnútroštátnych orgánov v oblasti obrany a presadzovania práva a iných civilných orgánov zaoberajúcich sa bezpečnosťou malých a ručných zbraní. Účastníci spoločne prediskutujú zistenia a odporúčania vyplývajúce z hodnotenia, dohodnú sa rozličných opatreniach, ktoré sa prijmú, a identifikujú odporúčania, ktoré bude možné vykonať prostredníctvom zmien právnych predpisov alebo administratívnych vyhlášok.
      Počas národných konzultácií sa určia prioritné skladovacie priestory, ktoré budú slúžiť ako pilotné sklady. Určené priestory môžu zahŕňať po jednom sklade v každom z hlavných miest, jeden sklad vo významnom oblastnom centre, jeden sklad vo vidieckej oblasti a/alebo jeden sklad v pohraničnej oblasti (pri pozemnej hranici, v prístave alebo na letisku), ako aj významné dopravné trasy pre RĽZ a muníciu, ktoré vlastní štát. Pri výbere prioritných skladovacích priestorov by sa mali podľa možnosti a vhodnosti zohľadniť dostupné informácie o vzorcoch odklonu a obchodovania s nimi, aby sa prednostne vybrali zásoby zbraní, ktoré prispievajú k nestabilite v regióne.
      Centrum UNREC vypracuje pre každú krajinu záverečnú hodnotiacu správu, v ktorej budú uvedené odporúčania týkajúce sa právnych predpisov a postupov potrebných na splnenie medzinárodných požiadaviek. Súčasťou týchto správ bude spätná väzba od vnútroštátnych orgánov a ďalších zainteresovaných strán zo šiestich cieľových krajín.
      Výsledky/ukazovatele vykonávania projektu

                  a)

                  Správy o jednotlivých krajinách (celkovo šesť), ktoré sa budú týkať existujúcich legislatívnych a administratívnych rámcov v oblasti PSSM vrátane odporúčaní o spôsoboch odstránenia nesúladu s medzinárodnými nástrojmi v oblasti odzbrojenia.

                  b)

                  Uskutoční sa šesť národných pracovných seminárov, jeden v každej cieľovej krajine.

                  c)

                  Určí sa až 18 skladovacích priestorov (tri v každej krajine), ktoré budú slúžiť ako pilotné sklady.

            4.2.2.   Regionálne konzultácie týkajúce sa postupov v oblasti PSSM
      Ciele

                  a)

                  Uľahčiť výmenu informácií a skúseností na regionálnej úrovni, pokiaľ ide o postupy v oblasti PSSM, na základe národných hodnotení uskutočnených podľa bodu 4.2.1.

                  b)

                  Presadzovať používanie noriem ISACS a usmernení IATG zo strany národných a regionálnych zainteresovaných strán.

            Opis
      Regionálne konzultácie s účasťou vysokopostavených zástupcov šiestich vlád, ktorých cieľom bude výmena informácií o národných poznatkoch a výmena skúseností a najlepších postupov na základe hodnotení na národnej úrovni (bod 4.2.1). K výmene skúseností budú vyzvaní aj zástupcovia príslušných regionálnych a subregionálnych organizácií (AÚ, ECOWAS, ECCAS, RECSA), agentúr OSN zúčastňujúcich sa mechanizmu OSN pre koordináciu činnosti týkajúcej sa ručných zbraní (CASA), príslušní experti z Únie a z jej členských štátov (vrátane expertov z misií v rámci SBOP), ako aj vysokopostavení experti z krajín mimo regiónu.
      Centrum UNREC vypracuje správu, v ktorej zhrnie výsledky regionálneho konzultačného pracovného seminára.
      Výsledky/ukazovatele vykonávania projektu

                  a)

                  Usporiadanie jedného regionálneho konzultačného stretnutia, ktoré bude venované postupom v oblasti PSSM.

                  b)

                  Správa o regionálnom konzultačnom pracovnom seminári.

            4.3.   Fyzická bezpečnosť a riadenie zásob (PSSM)
      4.3.1.   Hodnotenie fyzickej bezpečnosti a riadenia zásob v národných skladoch konvenčných zbraní a preprava RĽZ a munície
      Ciele

                  a)

                  Vypracovať podrobné a praktické hodnotenie skladov vybratých ako vzorky v záujme identifikácie súčasných postupov, fyzickej bezpečnosti a nadbytočných, zastaraných alebo nedovolených zbraní a munície.

                  b)

                  Výmena praktických vedomostí a zručností v oblasti postupov PSSM v súlade s medzinárodnými normami pre najlepšie postupy.

            Opis
      Experti UNMAS a experti MAG-u na základe zistení národných konzultačných pracovných seminárov vypracujú v koordinácii s UNREC podrobné a praktické hodnotenia zariadení vybratých ako vzorky v záujme identifikácie súčasných postupov a problémov, pričom ako základ použijú normy ISACS a usmernenia IATG. Experti v týchto pilotných skladoch taktiež overia súčasné národné postupy s ohľadom na existujúce vnútroštátne právne predpisy a postupy a v prípade potreby navrhnú ich preskúmanie.
      Experti UNMAS a MAG-u budú pôsobiť v krajinách, v ktorých majú prebiehajúce operácie. Služba UNMAS bude pôsobiť v Mali v rámci svojej súčasnej operácie v krajine a súvisiaceho mandátu a organizácia MAG bude pracovať v Burkine Faso, Čade, Mauritánii, Nigeri a v Nigérii. Operácie sa budú realizovať v spolupráci s národnými komisiami pre RĽZ. Činnosť bude zahŕňať posúdenie vhodnosti infraštruktúry a fyzickej bezpečnosti, podmienok skladovania RĽZ a munície, súčasných postupov ich prepravy a – s podporou a súhlasom vnútroštátnych orgánov – identifikáciu skladovaných nadbytočných, zastaraných alebo nedovolených konvenčných zbraní a munície. Ďalej sa zhodnotia odborné spôsobilosti a kapacity personálu v skladoch s cieľom identifikovať možné potreby v oblasti odbornej prípravy. Pri tomto hodnotení sa využije hodnotiaci nástroj ISACS a nástroj posudzovania rizika v zbrojniciach, ktorý používa organizácia MAG. Na účely reakcie na naliehavé potreby sa na žiadosť prijímajúcich štátov môžu v skladových priestoroch vybratých ako vzorky uskutočniť ad hoc kurzy odbornej prípravy o PSSM.
      Bezpečnostná situácia sa v jednotlivých cieľových krajinách líši. Rozsah prebiehajúcich činností v oblasti PSSM sa v jednotlivých krajinách líši a závisí od dostupných národných zdrojov a podpory, ktorú dostávajú od medzinárodných darcov a partnerov. Aby vyvíjané úsilie prinieslo úžitok a identifikovali sa najlepšie postupy, zložka projektu týkajúca sa PSSM sa začne v dvoch krajinách a potom sa postupne rozšíri na ostatné krajiny.
      Výsledky/ukazovatele vykonávania projektu

                  a)

                  Navštívi a zhodnotí sa až 18 skladovacích priestorov v šiestich cieľových krajinách (tri v každej krajine).

                  b)

                  V skladových priestoroch vybratých ako vzorky sa pre krajiny, ktoré požiadajú o budovanie kapacít v oblasti fyzickej bezpečnosti a riadenia zásob, sa usporiada až 18 kurzov odbornej prípravy (tri v každej krajine) o najlepších normách v oblasti PSSM.

            4.3.2.   Obnova priestorov vybratých ako vzorky a označovanie RĽZ
      Ciele

                  a)

                  Obnoviť pilotné skladové priestory tak, aby spĺňali normy a usmernenia ISAC a IATG, a znížiť riziko odklonu zbraní a munície.

                  b)

                  V prípade potreby zabezpečiť, aby sa pilotné skladové priestory okamžite lacno ale účinne zabezpečili (napr. zaistenie dverí, zámok atď.).

                  c)

                  Presadzovať označovanie a registráciu zbraní na základe najlepších postupov, budujúc pritom aj na kapacitách vytvorených prostredníctvom minulých a prebiehajúcich programov pomoci, aby sa predišlo zdvojovaniu úsilia.

                  d)

                  Pomôcť pri vytváraní alebo zlepšovaní národných ústredných databáz zbraní, využívajúc pritom softvér, ktorý vytvorilo centrum UNREC, a konajúc v súlade s medzinárodnými normami pre najlepšie postupy stanovenými v príslušných medzinárodných nástrojoch v oblasti odzbrojenia a po porade s príslušnými aktérmi, ktorí krajinám v regióne na tento účel pomáhajú, ako je napr. Úrad OSN pre drogy a kriminalitu (UNODC) a RECSA.

            Opis
      V koordinácii s UNREC vykonajú experti z UNMAS a MAG-u v prípade potreby okamžité kroky. Po tomto počiatočnom opatrení sa posudzované sklady (zbrojnice a muničné sklady) obnovia v súlade s normami ISACS a usmerneniami IATG tak, aby sa zásoby zbraní, ktoré vlastní štát, zaistili proti odklonu, krádeži a útokom. Plány a dokumenty týkajúce sa obnovy sa vypracujú ako vzorová dokumentácia pre obnovu a výstavbu iných zbrojníc a muničných skladov. Rozsah intervencie a dôvody obnovy alebo výstavby v každom pilotnom priestore sa budú vychádzať na výsledkoch hodnotenia.
      Centrum UNREC bude spolupracovať s vnútroštátnymi orgánmi s cieľom označiť a zaregistrovať uskladnené RĽZ v súlade s normami ISACS, pričom sa využijú existujúce kapacity v subregióne. Centrum UNREC tiež vybuduje presný a komplexný systém riadenia skladov zbraní a muničných skladov, ktorý bude reagovať na potreby dotknutých krajín, zohľadňovať existujúce systémy a predchádzať zdvojovaniu vynakladaného úsilia. Táto činnosť umožní spoľahlivé hodnotenie typov konvenčných zbraní a munície, ich registráciu a transparentnosť, pričom sa do úvahy zoberie existujúca informačno-technická infraštruktúra, zabezpečí sa kompatibilita so systémom iARMS INTERPOL-u a umožní sa interoperabilita medzi krajinami. To uľahčí cezhraničnú spoluprácu v oblasti sledovania zbraní a predchádzania nedovolenému obchodu s RĽZ.
      Označovanie, registrácia a riadenie zásob budú vychádzať z nedávnych a súčasných opatrení na označovanie RĽZ v subregióne, ktoré sú financované podľa rozhodnutia 2011/428/SZBP a prostredníctvom nástroja EÚ na podporu stability a mieru. Pri tejto činnosti sa využijú skúsenosti centra UNREC s realizáciou podobných činností v krajinách subregiónu po skončení konfliktu.
      Výsledky/ukazovatele vykonávania projektu

                  a)

                  Až 18 pilotných skladov splní medzinárodné normy pre najlepšie postupy v oblasti PSSM.

                  b)

                  Neoznačené zbrane v pilotných skladovacích priestoroch sa označia a zaregistrujú.

                  c)

                  V každej krajine sa vytvorí (alebo zlepší) databáza, v ktorej sa zaregistrujú označené a iné zbrane.

            4.3.3.   Likvidácia nadbytočnej munície a RĽZ
      Ciele
      Prispieť k likvidácii nadbytočných, zastaraných alebo nedovolených zbraní v krajine.
      Opis
      Príslušné vnútroštátne orgány s technickou pomocou UNMAS a MAG (v krajinách, v ktorých pôsobia) zlikvidujú v koordinácii s centrom UNREC RĽZ a muníciu, ktoré sa v hodnotených skladoch identifikovali ako nadbytočné, zastarané alebo nedovolené, a to v súlade s normami ISACS 05.50 a s usmerneniami IATG 10.10. Vybavenie potrebné na likvidáciu a množstvo zbraní, ktoré sa má zlikvidovať, budú závisieť od výsledku hodnotenia.
      Výsledky/ukazovatele vykonávania projektu

                  a)

                  Likvidácia identifikovaných zbraní.

                  b)

                  Praktické znalosti týkajúce sa technickej stránky likvidácie sa odovzdajú vnútroštátnym orgánom cieľových krajín.

            4.3.4.   Pilotné využívanie nových technológií
      Ciele
      Posúdiť možnosti využitia nových technológií na zaistenie RĽZ, ktoré zodpovedajú potrebám regiónu.
      Opis
      Obmedzená infraštruktúra v oblasti PSSM spôsobuje, že krajiny sú mimoriadne zraniteľné voči odklonu RĽZ, keď sa tieto skladujú v malých zbrojniciach na odľahlých miestach vrátane nestálych pohraničných oblastí a počas prevozu. Ak nie sú zbrane individuálne zabezpečené, môžu byť v prípade lúpeže, krádeže alebo rabovania, ktorými sa dostávajú do rúk neštátnych aktérov, dostupné a môžu byť zneužité.
      Nové mobilné a flexibilné technológie môžu ponúknuť riešenia na účinné zabezpečovanie RĽZ v prípadoch, v ktorých je riziko odklonu najvyššie. Technológie by mohli ponúknuť vhodné nákladovo efektívne riešenia pre členské štáty, ktorým chýba rozsiahla infraštruktúra bezpečnosti zbraní.
      Elektronické technológie by mohli poskytnúť dodatočnú vrstvu ochrany a bezpečnosti ručných zbraní. Systém, ktorým by sa individuálne zbrane zabezpečili pri prevzatí zo zabezpečenej zbrojnice, počas prevozu a dočasného uskladnenia až po dosiahnutie konečného zabezpečeného miesta určenia, by mohol významným spôsobom znížiť riziko odklonu zbraní v prípade lúpeže, krádeže alebo rabovania. Elektronické systémy, ktorými by sa zamykali alebo deaktivovali jednotlivé zbrane počas prevozu a dočasného uskladnenia, by mohli využívať zámky s digitálnymi, rádiofrekvenčnými alebo biometrickými kódmi, čo by zvýšilo úroveň fyzickej bezpečnosti a riadenia zásob v najzraniteľnejších miestach. Digitálne kľúče by počas prevozu neboli dostupné, keďže by ich oprávneným osobám bolo možné poskytnúť prostredníctvom iných komunikačných prostriedkov, ako napr. prostredníctvom e-mailu alebo správy SMS. Tieto ochranné nástroje by neoprávneným osobám znemožnili použiť zbrane, ktoré sa krádežou, lúpežou alebo rabovaním dostali na ilegálny trh.
      Centrum UNREC prostredníctvom konzultácií s regionálnymi organizáciami a národnými komisiami pre RĽZ a v spolupráci s priemyselnými odvetviami posúdi možnosti nových technológií v oblasti zabezpečenia RĽZ, ktoré zodpovedajú potrebám regiónu. Zohľadnia sa aj skúsenosti susedných krajín subregiónu s využívaním inteligentných technológií na zabezpečenie zbraní počas procesu odzbrojenia, demobilizácie a reintegrácie, napr. Pobrežia Slonoviny.
      V posúdení sa tiež identifikujú zariadenia a prepravné trasy v Burkine Faso a Čade, v súvislosti s ktorými sa takéto technológie môžu po prvýkrát použiť. Takéto technológie týkajúce sa zásob a bezpečnosti konvenčných zbraní a munície (vrátane dopravy) sa zavedú v až štyroch skladových priestoroch.
      Zistenia vyplývajúce z posúdenia a pilotných opatrení budú východiskom pre usmernenia, v ktorých sa stanoví dlhodobý plán možného využívania takýchto nových technológií v Afrike, a poskytnú sa všetkým štátom regiónu Sahel, regionálnym a subregionálnym organizáciám a medzinárodným technickým konferenciám a stretnutiam.
      Výsledky/ukazovatele vykonávania projektu

                  a)

                  Správa o hodnotení využitia nových technológií, v ktorej sa určia technológie, ktoré sa budú pilotne testovať, a štyri pilotné sklady a dopravné trasy v Burkine Faso a v Čade.

                  b)

                  Pilotné nové technológie v štyroch skladoch, dvoch v Burkine Faso a dvoch v Čade, a na dopravných trasách.

                  c)

                  Správa o výsledkoch pilotných činností.

            4.4.   Stanovenie národných noriem v súlade s usmerneniami IATG a s normami ISACS
      Ciele

                  a)

                  Zlepšiť riadenie zbraní a munície.

                  b)

                  Poskytnúť a potvrdiť národné štandardné operačné postupy v oblasti PSSM, ktoré budú v súlade s medzinárodnými normami pre najlepšie postupy, a tým zvýšiť ochranu a bezpečnosť zásob konvenčných zbraní a munície.

            Opis
      Na základe výsledkov hodnotení a konzultácií (pozri bod 4.2), ako aj na základe skúseností získaných počas praktického hodnotenia a obnovy (pozri bod 4.3), bude centrum UNREC podporovať prijímajúce krajiny pri ďalšej revízii a prípadne pri vytváraní národných príručiek, usmernení a štandardných operačných postupov v oblasti PSSM tak, aby boli v súlade s normami ISACS, usmerneniami IATG a s regionálnymi a subregionálnymi právnymi predpismi. Štandardné operačné postupy v oblasti PSSM sa budú vzťahovať aj na záväzky v oblasti podávania správ vyplývajúce z medzinárodných nástrojov.
      Predtým, ako sa štandardné operačné postupy začnú zavádzať na národnej úrovni, usporiada centrum UNREC v každej krajine pracovné semináre venované potvrdzovaniu štandardných operačných postupov – jeden na vysokej technickej úrovni a jeden na vysokej politickej úrovni. Program pracovných seminárov bude zahŕňať hodnotiacu zložku, v rámci ktorej sa budú hodnotiť rôzne aktivity, ktoré sa už v danej krajine realizovali. Ako súčasť zavádzania štandardných operačných postupov uskutoční centrum UNREC a vykonávajúce strany v každej z dotknutých krajín školenie školiteľov, na ktorom sa predstavia nové štandardné operačné postupy.
      Výsledky/ukazovatele vykonávania projektu

                  a)

                  Pre cieľové krajiny sa vytvoria štandardné operačné postupy v oblasti PSSM.

                  b)

                  V šiestich cieľových krajinách sa uskutočnia pracovné semináre na technickej úrovni a semináre na vysokej politickej úrovni.

                  c)

                  V každej krajine sa uskutoční jedno školenie školiteľov v oblasti štandardných operačných postupov, na ktorom sa zúčastní až 35 účastníkov.

            4.5.   Hodnotenie a ďalší postup
      4.5.1   Regionálne hodnotenie
      Ciele

                  a)

                  Analyzovať vplyv alebo možný vplyv po realizácii projektu.

                  b)

                  Vyhodnotiť všetky opatrenia realizované v rámci projektu; identifikovať osvedčené postupy, nedostatky a oblasti budúcej činnosti.

            Opis
      Centrum UNREC bude počas trvania projektu uskutočňovať pravidelné monitorovacie návštevy zariadení. Tieto návštevy mu umožnia zhodnotiť ich priebežné využívanie a postupy a tiež expertom umožní byť neustále v kontakte s vysokopostavenými pracovníkmi.
      O výsledkoch národných hodnotení sa bude diskutovať na regionálnych zasadnutiach, na ktorých sa zúčastnia zástupcovia šiestich štátov regiónu Sahel, darcovia, agentúry CASA, príslušné regionálne organizácie (AÚ, ECOWAS, ECCAS, RECSA), príslušní odborníci z Únie a jej členských štátov (vrátane misií v rámci spoločnej bezpečnostnej a obrannej politiky) a predstavitelia občianskej spoločnosti. Určia sa oblasti, v ktorých si krajiny regiónu Sahel môžu vymieňať najlepšie postupy, vrátane iniciatív na posilnenie civilného dohľadu, a naplánujú ďalšie kroky, pokiaľ ide o cezhraničnú spoluprácu v oblasti PSSM.
      Výsledky/ukazovatele vykonávania projektu

                  a)

                  Návštevy krajín a misie projektových pracovníkov zahŕňajú v kategórii iných činností hodnotiacu a monitorovaciu zložku.

                  b)

                  Každých šesť mesiacov sa uskutoční nadväzujúca misia.

                  c)

                  Uskutoční sa regionálne zasadnutie venované výsledkom projektu.

            4.5.2.   Záverečná správa
      Ciele

                  a)

                  Analyzovať vplyv alebo možný vplyv po realizácii projektu a začleniť spätnú väzbu od zainteresovaných strán a vnútroštátnych orgánov.

                  b)

                  Vyhodnotiť všetky opatrenia realizované v rámci projektu; identifikovať osvedčené postupy, nedostatky a oblasti budúcej činnosti.

            Opis
      Centrum UNREC vypracuje záverečnú správu, ktorá bude obsahovať zhrnutie, súhrn zistení národných a regionálnych pracovných seminárov, vnútroštátne právne predpisy, administratívne postupy a štandardné operačné postupy, ako aj zistenia vyplývajúce z pilotných opatrení týkajúcich sa nových technológií v oblasti zbraní a riadenia zásob. Zároveň bude obsahovať vzorové plány a dokumenty týkajúce sa obnovy zbrojných a muničných skladov.
      Výsledky/ukazovatele vykonávania projektu
      Vypracuje a distribuuje sa záverečná správa.
      5.   Dĺžka vykonávania
      Celková odhadovaná dĺžka vykonávania projektov bude 36 mesiacov.
      6.   Príjemcovia
      Priamymi príjemcami projektu sú vnútroštátne orgány zodpovedné za kontrolu RĽZ a za oblasť PSSM v Burkine Faso, Čade, Mali, Mauritánii, Nigeri a v Nigérii, akými sú ministerstvá obrany a bezpečnosti, ako aj národné komisie (alebo výbory) pre RĽZ.
      Medzi nepriamych príjemcov patrí civilné obyvateľstvo šiestich štátov regiónu Sahel, susedné štáty a ich obyvatelia, Africká únia, africké subregionálne organizácie, ako aj všetky štáty, ktoré budú mať úžitok zo skúseností nadobudnutých v rámci tohto projektu.
      7.   Vykonávací subjekt
      Činnosti v rámci projektu bude vykonávať úrad UNODA prostredníctvom svojho regionálneho centra pre odzbrojenie UNREC a v spolupráci s:

                  a)

                  národnými kontaktnými bodmi a národnými komisiami pre ručné a ľahké zbrane v Burkine Faso, Čade, Mali, Mauritánii, Nigeri a v Nigérii;

                  b)

                  DPKO/UNMAS;

                  c)

                  MAG;

                  d)

                  medziagentúrnou podpornou jednotkou ISACS;

                  e)

                  fórom Wilton Park.

            Konečnú zodpovednosť za vykonávanie tejto činnosti vo vzťahu ku Komisii nesie úrad UNODA.
      8.   Partnerstvá a synergie
      Počas realizácie tohto projektu usporiada centrum UNREC stretnutia s delegáciami EÚ a s diplomatickými zastúpeniami členských štátov v šiestich štátoch regiónu Sahel a pravidelne ich informuje o činnostiach projektu v každej krajine. Delegácie EÚ a zástupcovia členských štátov budú o činnostiach realizovaných v rámci projektu (napr. pracovné semináre) vopred informovaní a budú na ne pozývaní. Centrum UNREC sa tiež radí a prípadne spolupracuje s misiami EÚ v rámci spoločnej bezpečnostnej a obrannej politiky EUCAP Sahel Niger a EUCAP Sahel Mali.
      Okrem toho centrum UNREC bude svoju činnosť koordinovať aj s ďalšími partnermi s cieľom predísť zdvojovaniu úsilia a identifikovať oblasti spolupráce a komplementárnosti, ktoré prispievajú k cieľom projektu. Medzi niektorých z týchto partnerov patrí: Africká únia, africké regionálne organizácie (vrátane ECOWAS, ECCAS, RECSA), NATO, tímy OSN pre jednotlivé krajiny, UNODC, technickí a finanční partneri pôsobiaci v oblasti bezpečnosti, medzinárodné mimovládne organizácie (vrátane projektu Small Arms Survey, organizácie Handicap International, Parlamentného fóra pre ručné a ľahké zbrane a siete Parliamentarians for Global Action), nadnárodná skupina pre ručné zbrane a muníciu (MSAG) a priemyselné odvetvia.
      Napokon, centrum UNREC a ďalší vykonávajúci partneri sa budú radiť so subjektmi zapojenými do vyšetrovania odklonu zbraní a obchodovania s nimi, ktoré sa okrem iného realizuje monitorovaním a sledovaním nedovolených RĽZ a munície v regióne Sahel, pričom medzi tieto subjekty patria odborníci z expertných panelov OSN monitorujúcich zbrojné embargá, odborníci na zbrane pri operáciách OSN na podporu mieru, projekt Small Arms Survey a iniciatíva Conflict Armament Research (v rámci globálneho monitorovacieho mechanizmu „iTrace“, podporovaného v rámci rozhodnutia 2013/698/SZBP). Centrum UNREC bude príslušné orgány prijímajúcich krajín tiež nabádať, aby využívali systém INTERPOL-u na vedenie záznamov o nedovolených zbraniach a na ich sledovanie („iARMS“), ktorý financuje EÚ.
      9.   Vykonávajúca agentúra: odôvodnenie výberu
      Úrad UNODA zohráva ústrednú úlohu pri presadzovaní úsilia o odzbrojenie v oblasti konvenčných zbraní, ako sú RĽZ. Zohráva kľúčovú úlohu pri presadzovaní účinného vykonávania normatívnych rámcov, ktoré sú výsledkom rokovaní na multilaterálnej úrovni, ako je akčný program OSN týkajúci sa RĽZ a medzinárodný nástroj na sledovanie, na národnej, regionálnej a celosvetovej úrovni. Únia chce v plodnej spolupráci s úradom UNODA pokračovať.
      Centrum UNREC, ktoré je súčasťou úradu UNODA, má dlhodobé skúsenosti s podporou štátov a občianskej spoločnosti v regióne Sahel pri vykonávaní medzinárodných a regionálnych nástrojov v oblasti kontroly RĽZ, a to v súlade s mandátom, ktorý mu udelilo Valné zhromaždenie OSN, k tomu, aby na žiadosť poskytovalo významnú podporu iniciatívam a inému úsiliu členských štátov afrického regiónu, ktoré vedú k realizácii opatrení v oblasti mieru, obmedzenia zbraní a odzbrojenia v regióne (rezolúcia 40/151 G zo 16. decembra 1985). Centrum UNREC už vedie rozhovory s možnými prijímajúcimi krajinami v záujme dosiahnutia dohody a uskutočňuje projekty v oblasti kontroly zbraní v troch z cieľových krajín. Na vykonávanie tohto rozhodnutia má preto osobitné predpoklady.
      10.   Zviditeľnenie EÚ
      Centrum UNREC prijme všetky primerané opatrenia na zverejnenie skutočnosti, že túto činnosť financuje Európska únia. Takéto opatrenia sa vykonajú v súlade s manuálom pre komunikáciu a zviditeľnenie vonkajšej činnosti Európskej únie, ktorý vypracovala a uverejnila Komisia, a s všetkými ďalšími usmerneniami, na ktorých sa dohodli Komisia a OSN.

         Orientačný časový harmonogram

         Celková dĺžka trvania: 36 mesiacov

                  Činnosť

                  Navrhovaný časový harmonogram

                              4.1.

                              Konferencia fóra Wilton Park o fyzickej bezpečnosti a riadení zásob v regióne Sahel

                  január – marec 2015 (konferencia vo februári 2015)

                              4.2.

                              Preskúmanie právnych predpisov a administratívnych postupov a konzultácie týkajúce sa fyzickej bezpečnosti a riadenia zásob

                  január – december 2015

                              4.2.1.

                              Národné konzultácie týkajúce sa postupov v oblasti fyzickej bezpečnosti a riadenia zásob a určenia pilotných skladov

                  január – september 2015

                              4.2.2.

                              Regionálne konzultácie týkajúce sa postupov v oblasti fyzickej bezpečnosti a riadenia zásob

                  október – december 2015

                              4.3.

                              Fyzická bezpečnosť a riadenie zásob

                  júl 2015 – jún 2017

                              4.3.1.

                              Hodnotenie fyzickej bezpečnosti a riadenia zásob v národných skladoch konvenčných zbraní a preprava RĽZ a munície (hodnotenie sa začne v dvoch krajinách)

                  júl 2015 – jún 2017

                              4.3.2.

                              Obnova vzorových skladovacích priestorov a označovanie RĽZ

                  júl 2015 – jún 2017

                              4.3.3.

                              Likvidácia nadbytočnej munície a RĽZ

                  júl 2015 – jún 2017

                              4.3.4.

                              Pilotné využívanie nových technológií

                  január – jún 2017

                              4.4.

                              Stanovenie národných noriem v súlade s usmerneniami IATG a normami ISACS

                  január – december 2017

                              4.5.

                              Hodnotenie a ďalší postup

                  júl – december 2017

                              4.5.1.

                              Regionálne hodnotenie

                  júl – december 2017

                              4.5.2.

                              Záverečná správa

                  október – december 2017

         (1)  Burkina Faso, Mali, Niger a Nigéria sú zmluvnými štátmi dohovoru ECOWAS.

         (2)  Čad ratifikoval kinshaský dohovor 8. augusta 2012.


title: 2004/733/SZBP:Rozhodnutie Politického a bezpečnostného výboru BaH/2/2004 z 24. septembra 2004 o vymenovaní veliteľa operácie Európskej únie pre vojenskú operáciu Európskej únie v Bosne a Hercegovine

text:
               27.10.2004

               SK

               Úradný vestník Európskej únie

               L 324/22

      ROZHODNUTIE POLITICKÉHO A BEZPEČNOSTNÉHO VÝBORU BaH/2/2004
   z 24. septembra 2004
   o vymenovaní veliteľa operácie Európskej únie pre vojenskú operáciu Európskej únie v Bosne a Hercegovine
   (2004/733/SZBP)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, najmä na jej článok 25, tretí odsek,
   so zreteľom na jednotnú akciu Rady 2004/570/SZBP z 12. júla 2004 o vojenskej operácii Európskej únie v Bosne a Hercegovine (1), najmä na jej článok 6,
   keďže:

               (1)

               Podľa článku 2 jednotnej akcie bol zástupca hlavného veliteľa spojeneckých síl v Európe (ZHVSEUR) admirál Rainer FEIST vymenovaný za veliteľa operácie EÚ pre vojenskú operáciu Európskej únie v Bosne a Hercegovine.

               (2)

               NATO rozhodlo vymenovať generála Sira Johna REITHA za zástupcu hlavného veliteľa spojeneckých síl v Európe (ZHVSEUR) namiesto admirála Rainera FEISTA. Funkčné obdobie generála Sira Johna REITHA začína od 30. septembra 2004.

               (3)

               Podľa článku 6 jednotnej akcie 2004/570/SZBP Rada poverila Politický a bezpečnostný výbor (PBV) na prijímanie ďalších rozhodnutí o vymenovaní veliteľa operácie EÚ.

               (4)

               V súlade s článkom 6 Protokolu o postavení Dánska, ktorý je pripojený k Zmluve o Európskej únii a k Zmluve o založení Európskeho spoločenstva, sa Dánsko nezúčastňuje na vypracovaní a vykonávaní rozhodnutí a činností Európskej únie, ktoré majú obranné dôsledky.

               (5)

               Európska rada v Kodani prijala 12 a 13. decembra 2002 vyhlásenie, ktoré uvádza, že dojednania „Berlín plus“ a ich vykonávanie sa bude vzťahovať len na tie členské štáty EÚ, ktoré sú tiež buď členmi NATO alebo stranami „Partnerstva pre mier“, a ktoré následne uzavreli dvojstranné bezpečnostné dohody s NATO,

         ROZHODLA TAKTO:
   Článok 1
   Generál Sir John REITH sa týmto vymenúva za veliteľa operácie EÚ pre vojenskú operáciu Európskej únie v Bosne a Hercegovine.
   Článok 2
   Toto rozhodnutie nadobúda účinnosť 30. septembra 2004.

      V Bruseli 24. septembra 2004

            Za Politický a bezpečnostný výbor

            predseda

         A. HAMER

      (1)  Ú. v. EÚ L 252, 28.7.2004, s. 10.


title: 2012/425/EÚ: Rozhodnutie Rady z  10. júla 2012 o pozícii, ktorú má Európska únia zaujať v Spoločnom výbore EHP v súvislosti so zmenou a doplnením Protokolu 31 k Dohode o EHP o spolupráci v špecifických oblastiach mimo štyroch slobôd

text:
               25.7.2012

               SK

               Úradný vestník Európskej únie

               L 198/1

         ROZHODNUTIE RADY
   z 10. júla 2012
   o pozícii, ktorú má Európska únia zaujať v Spoločnom výbore EHP v súvislosti so zmenou a doplnením Protokolu 31 k Dohode o EHP o spolupráci v špecifických oblastiach mimo štyroch slobôd
   (2012/425/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 165 a článok 192 ods. 1 v spojení s článkom 218 ods. 9,
   so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
   so zreteľom na návrh Európskej komisie,
   keďže:

               (1)

               Protokol 31 k Dohode o Európskom hospodárskom priestore (2) (ďalej len „Dohoda o EHP“) obsahuje ustanovenia a opatrenia týkajúce sa spolupráce v špecifických oblastiach mimo štyroch slobôd.

               (2)

               Je vhodné rozšíriť spoluprácu zmluvných strán Dohody o EHP s cieľom zahrnúť nariadenie Európskeho parlamentu a Rady (ES) č. 401/2009 z 23. apríla 2009 o Európskej environmentálnej agentúre a Európskej environmentálnej informačnej a monitorovacej sieti (3).

               (3)

               Je vhodné rozšíriť spoluprácu zmluvných strán Dohody o EHP na oblasť športu.

               (4)

               Nariadením (ES) č. 401/2009 sa zrušuje nariadenie Rady (EHS) č. 1210/90 zo 7. mája 1990 o zriadení Európskej environmentálnej agentúry a Európskej environmentálnej informačnej a monitorovacej siete (4), ktoré je začlenené do Dohody o EHP. Dohoda o EHP by sa preto mala zmeniť a doplniť, aby zohľadňovala nariadenie (ES) č. 401/2009.

               (5)

               Protokol 31 k Dohode o EHP by sa preto mal zodpovedajúcim spôsobom zmeniť a doplniť.

               (6)

               Pozícia, ktorú má Únia zaujať v Spoločnom výbore EHP, by mala byť založená na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorú má Európska únia zaujať v Spoločnom výbore EHP v súvislosti s navrhovanou zmenou a doplnením Protokolu 31 k Dohode o EHP o spolupráci v špecifických oblastiach mimo štyroch slobôd, je založená na návrhu rozhodnutia Spoločného výboru EHP pripojenom k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 10. júla 2012

            Za Radu

            predseda

         V. SHIARLY

      (1)  Ú. v. ES L 305, 30.11.1994, s. 6.

      (2)  Ú. v. ES L 1, 3.1.1994, s. 3.

      (3)  Ú. v. EÚ L 126, 21.5.2009, s. 13.

      (4)  Ú. v. ES L 120, 11.5.1990, s. 1.

      NÁVRH
      ROZHODNUTIE SPOLOČNÉHO VÝBORU EHP č. …
      z …,
      ktorým sa mení a dopĺňa Protokol 31 k Dohode o EHP o spolupráci v špecifických oblastiach mimo štyroch slobôd
      SPOLOČNÝ VÝBOR EHP,
      so zreteľom na Dohodu o Európskom hospodárskom priestore zmenenú a doplnenú protokolom, ktorým sa upravuje Dohoda o Európskom hospodárskom priestore, ďalej len „dohoda“, a najmä na jej články 86 a 98,
      keďže:

                  (1)

                  Protokol 31 k dohode bol zmenený a doplnený rozhodnutím Spoločného výboru EHP č. …/… z … (1).

                  (2)

                  Je vhodné rozšíriť spoluprácu zmluvných strán dohody s cieľom zahrnúť nariadenie Európskeho parlamentu a Rady (ES) č. 401/2009 z 23. apríla 2009 o Európskej environmentálnej agentúre a Európskej environmentálnej informačnej a monitorovacej sieti (2).

                  (3)

                  Je vhodné rozšíriť spoluprácu zmluvných strán dohody na oblasť športu.

                  (4)

                  Nariadením (ES) č. 401/2009 sa zrušuje nariadenie Rady (EHS) č. 1210/90 (3) začlenené do dohody, a preto je potrebné odkaz naň v rámci dohody zrušiť.

                  (5)

                  Protokol 31 k dohode by sa mal preto zmeniť a doplniť, aby sa táto rozšírená spolupráca mohla uskutočňovať,

            PRIJAL TOTO ROZHODNUTIE:
      Článok 1
      Protokol 31 k dohode sa mení a dopĺňa takto:

                  1.

                  Odsek 2 článku 3 protokolu 31 k dohode sa nahrádza takto:

                              „2.

                                          a)

                                          Štáty EZVO sa v plnom rozsahu podieľajú na práci Európskej environmentálnej agentúry (ďalej len ‚agentúra‘) a Európskej environmentálnej informačnej a monitorovacej siete, ako sa stanovuje v nariadení Európskeho parlamentu a Rady (ES) č. 401/2009 z 23. apríla 2009 o Európskej environmentálnej agentúre a Európskej environmentálnej informačnej a monitorovacej sieti (4).

                                          b)

                                          Štáty EZVO finančne prispievajú na aktivity uvedené v písmene a) v súlade s článkom 82 ods. 1 a protokolom 32 k dohode.

                                          c)

                                          Štáty EZVO sa na základe písmena b) podieľajú v plnom rozsahu na práci správnej rady agentúry, avšak bez hlasovacieho práva, a pripájajú sa k práci vedeckého výboru agentúry.

                                          d)

                                          Pojem ‚členský štát‘ alebo ‚členské štáty‘ a ďalšie pojmy týkajúce sa ich verejných subjektov uvedených v článkoch 4 a 5 nariadenia sa rozumejú tak, že okrem ich významu v nariadení zahŕňajú aj štáty EZVO a ich verejné subjekty.

                                          e)

                                          Environmentálne údaje poskytované agentúre alebo vydávané agentúrou sa môžu publikovať a sprístupniť verejnosti, ak sa v štátoch EZVO zabezpečí dôvernosť informácií na rovnakej úrovni ochrany, aká sa zabezpečuje v rámci Únie.

                                          f)

                                          Agentúra má právnu subjektivitu. Vo všetkých štátoch, ktoré sú zmluvnými stranami, má najširšiu právnu spôsobilosť, aká sa poskytuje právnickým osobám podľa práva uvedených štátov.

                                          g)

                                          Štáty EZVO uplatňujú vo vzťahu k agentúre Protokol o výsadách a imunitách Európskej únie.

                                          h)

                                          Odchylne od článku 12 ods. 2 písm. a) Podmienok zamestnávania ostatných zamestnancov Európskej únie platí, že štátnych príslušníkov štátov EZVO požívajúcich občianske práva v plnom rozsahu môže výkonný riaditeľ agentúry zamestnať na základe zmluvy.

                                          i)

                                          Na základe článku 79 ods. 3 sa na tento odsek uplatňuje časť VII (inštitucionálne ustanovenia) dohody.

                                          j)

                                          Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie sa na účely uplatnenia nariadenia (ES) č. 401/2009 uplatňuje aj na akékoľvek dokumenty agentúry týkajúce sa štátov EZVO.

                  2.

                  Názov článku 4 (Vzdelávanie, výchova a mládež) sa nahrádza takto:
                  „Vzdelávanie, výchova, mládež a šport“.

            Článok 2
      Toto rozhodnutie nadobúda účinnosť dňom nasledujúcim po doručení posledného oznámenia Spoločnému výboru EHP podľa článku 103 ods. 1 dohody (5).
      Článok 3
      Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

         V Bruseli

               Za Spoločný výbor EHP

               predseda

               tajomníci Spoločného výboru EHP

         (1)  Ú. v. EÚ L …

         (2)  Ú. v. EÚ L 126, 21.5.2009, s. 13.

         (3)  Ú. v. ES L 120, 11.5.1990, s. 1.

         (4)  Ú. v. EÚ L 126, 21.5.2009, s. 13.“

         (5)  [Ústavné požiadavky neboli oznámené.] [Ústavné požiadavky boli oznámené.]


title: Rozhodnutie Európskeho parlamentu (EÚ) 2015/1625 z 29. apríla 2015 o absolutóriu za plnenie všeobecného rozpočtu Európskej únie za rozpočtový rok 2013, oddiel IV – Súdny dvor

text:
               30.9.2015

               SK

               Úradný vestník Európskej únie

               L 255/117

      ROZHODNUTIE EURÓPSKEHO PARLAMENTU (EÚ) 2015/1625
      z 29. apríla 2015
      o absolutóriu za plnenie všeobecného rozpočtu Európskej únie za rozpočtový rok 2013, oddiel IV – Súdny dvor
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2013 (1),

                  —

                  so zreteľom na konsolidovanú ročnú účtovnú závierku Európskej únie za rozpočtový rok 2013 [COM(2014) 510 – C8-0149/2014] (2),

                  —

                  so zreteľom na výročnú správu Dvora audítorov o plnení rozpočtu za rozpočtový rok 2013 spolu s odpoveďami inštitúcií (3),

                  —

                  so zreteľom na vyhlásenie o vierohodnosti (4) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (6), a najmä na jeho články 55, 99, 164, 165 a 166,

                  —

                  so zreteľom na článok 94 rokovacieho poriadku a prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu (A8-0111/2015),

         1.

            udeľuje tajomníkovi Súdneho dvora absolutórium za plnenie rozpočtu Súdneho dvora za rozpočtový rok 2013;

         2.

            uvádza svoje poznámky v priloženom uznesení;

         3.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Európskej rade, Rade, Komisii, Súdnemu dvoru Európskej únie, Dvoru audítorov, európskemu ombudsmanovi, európskemu dozornému úradníkovi pre ochranu údajov a Európskej službe pre vonkajšiu činnosť a aby zabezpečil ich uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ L 66, 8.3.2013.

         (2)  Ú. v. EÚ C 403, 13.11.2014, s. 1.

         (3)  Ú. v. EÚ C 398, 12.11.2014, s. 1.

         (4)  Ú. v. EÚ C 403, 13.11.2014, s. 128.

         (5)  Ú. v. ES L 248, 16.9.2002, s. 1.

         (6)  Ú. v. EÚ L 298, 26.10.2012, s. 1.


title: Rozhodnutie Rady 2011/297/SZBP z  23. mája 2011 , ktorým sa mení a dopĺňa jednotná akcia 2001/555/SZBP o zriadení Satelitného strediska Európskej únie

text:
               24.5.2011

               SK

               Úradný vestník Európskej únie

               L 136/62

         ROZHODNUTIE RADY 2011/297/SZBP
   z 23. mája 2011,
   ktorým sa mení a dopĺňa jednotná akcia 2001/555/SZBP o zriadení Satelitného strediska Európskej únie
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28,
   keďže:

               (1)

               V nadväznosti na ukončenie platnosti upravenej Bruselskej zmluvy z roku 1954, ktorou sa zriadila Západoeurópska únia („ZEÚ“), je nevyhnutné zabezpečiť, aby sa po zániku ZEÚ 30. júna 2011 naďalej vykonávali určité zostávajúce administratívne úlohy, konkrétne správa systému dôchodkového zabezpečenia zamestnancov ZEÚ a sociálneho plánu ZEÚ, ako aj vyriešili akékoľvek spory medzi ZEÚ a jej bývalými zamestnancami.

               (2)

               Na tento účel by potrebné administratívne úlohy malo satelitné stredisko zriadené jednotnou akciou Rady 2001/555/SZBP (1).

               (3)

               Všetky výdavky spojené s uvedenými úlohami by sa mali hradiť z príspevkov desiatich členských štátov, ktoré sú zmluvnými stranami upravenej Bruselskej zmluvy z roku 1954, ktorou sa zriadila ZEÚ.

               (4)

               Jednotná akcia 2001/555/SZBP by sa mala zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Článok 1
   Jednotná akcia Rady 2001/555/SZBP sa týmto mení a dopĺňa takto:

               1.

               Do článku 2 sa dopĺňa tento odsek:
               „5.   Po zrušení Západoeurópskej únie (ZEÚ) vykonáva stredisko od 1. júla 2011 administratívne úlohy uvedené v článku 23a.“

               2.

               Vkladá sa tento článok:
               „Článok 23a
               Administratívne úlohy po zrušení ZEÚ
               1.   Po zrušení ZEÚ vykonáva stredisko od 1. júla 2011 v mene Belgicka, Nemecka, Grécka, Španielska, Francúzska, Talianska, Luxemburska, Holandska, Portugalska a Spojeného kráľovstva (ďalej len ‚desať členských štátov‘) tieto administratívne úlohy:

                           a)

                           správu dôchodkov bývalých zamestnancov ZEÚ;

                           b)

                           správu sociálneho plánu ZEÚ;

                           c)

                           riešenie akýchkoľvek sporov medzi ZEÚ a ktorýmkoľvek z jej bývalých zamestnancov; a vykonávanie rozhodnutí odvolacej rady;

                           d)

                           pomoc desiatim členským štátom pri likvidácii majetku ZEÚ.

                     2.   Správa dôchodkov bývalých zamestnancov ZEÚ:

                           a)

                           sa vykonáva v súlade s pravidlami dôchodkového zabezpečenia ZEÚ platnými k 30. júnu 2011. V prípade potreby môže tieto pravidlá zmeniť a doplniť správna rada uvedená v odseku 6 v rámci pravidiel dôchodkového zabezpečenia koordinovaných organizácií;

                           b)

                           je riadená spoločnou administratívnou sekciou pre dôchodky v rámci koordinovaných organizácií (ďalej len ‚JPAS/SCAP‘). Stredisko na tento účel do 30. júna 2011 v mene desiatich členských štátov uzavrie memorandum o dohode. ZEÚ tiež môže byť zmluvnou stranou tohto memoranda o dohode. Toto memorandum o dohode schváli správna rada uvedená v odseku 6 a podpíše jej predseda.

                     Akékoľvek spory súvisiace s týmito dôchodkami, ktoré sa týkajú bývalých zamestnancov ZEÚ sa riešia v súlade s odsekom 3.
               3.   Akékoľvek spory medzi ZEÚ a ktorýmkoľvek z jej bývalých zamestnancov podliehajú systému riešenia sporov ZEÚ platnému k 30. júnu 2011.
               Správna rada uvedená v odseku 6 aktualizuje systém riešenia sporov s cieľom jeho vykonávania v rámci strediska od 1. júla 2011.
               Postavenie bývalých zamestnancov ZEÚ sa riadi služobným poriadkom ZEÚ platným k 30. júnu 2011, akoukoľvek platnou zmluvou, akýmkoľvek iným platným rozhodnutím ZEÚ asociálnym plánom ZEÚ.
               4.   Správa sociálneho plánu ZEÚ sa vykonáva v súlade so sociálnym plánom, ktorý ZEÚ prijala 22. októbra 2010. Vykonáva sa aj v súlade s akýmkoľvek následným záväzným rozhodnutím príslušnej odvolacej komisie a akýmkoľvek rozhodnutím, ktoré prijala ZEÚ alebo správna rada strediska uvedená v odseku 6 na výkon takéhoto rozhodnutia.
               5.   Do pomoci v procese likvidácie majetku ZEÚ sa radí správa akejkoľvek právnej alebo finančnej záležitosti, ktorá vyvstane v súvislosti so zánikom ZEÚ, pričom táto správa sa uskutočňuje na základe usmernenia správnej rady uvedenej v odseku 6.
               6.   Akékoľvek rozhodnutia súvisiace s úlohami uvedenými v tomto článku vrátane rozhodnutí správnej rady uvedenej v tomto článku prijíma jednomyseľne správna rada zložená zo zástupcov desiatich členských štátov. Správna rada v tomto zložení rozhodne o spôsobe, ktorým jej bude predsedať jeden z jej členov. Na zasadnutiach správnej rady uvedeného zloženia sa môže zúčastňovať riaditeľ strediska alebo jeho zástupca. Predseda zvolá správnu radu najmenej raz ročne alebo na žiadosť aspoň troch jej členov. S cieľom riešiť osobitné témy alebo otázky možno zvolať zasadnutia správnej rady ad hoc na úrovni expertov. Rozhodnutia správnej rady možno prijímať písomným postupom.
               7.   Stredisko prijme zamestnancov potrebných na plnenie úloh uvedených v odseku 1. Ak ktorýkoľvek z desiatich členských štátov ponúkne na tento účel vyslanú osobu, táto osoba sa za zamestnanca prijme. Ak sa tak nestane, alebo ak vyslanie personálu neumožní obsadenie všetkých požadovaných miest, prijmú sa potrební zmluvní zamestnanci. S výhradou ustanovení tohto článku sa uplatňuje služobný poriadok strediska.
               8.   Všetky výdavkové položky vyplývajúce z vykonávania tohto článku a príjem súvisiaci s vykonávaním tohto článku predstavujú časť osobitného rozpočtu strediska. Tento rozpočet sa vypracúva pre každý rozpočtový rok, ktorý zodpovedá kalendárnemu roku, a do 1. septembra každého roku ho prijíma správna rada uvedená v odseku 6, ktorá koná na základe návrhu jej predsedu. Príjmy a výdavky tohto rozpočtu musia byť v rovnováhe. Rozpočet obsahuje zoznam zamestnancov prijatých na plnenie úloh uvedených v odseku 7. Príjem pozostáva z príspevkov od desiatich členských štátov určených v súlade s pravidlami vzťahujúcimi sa na ich príspevky pre ZEÚ platnými k 30. júnu 2011 a z ďalších rôznych príjmov. S cieľom zabezpečiť počiatočné finančné prostriedky vo výške 5,3 milióna EUR sa prvé príspevky vo výške 20 % z uvedenej sumy uhradia do 1. júna 2011. Správna rada uvedená v odseku 6 vychádzajúc v čo najväčšej možnej miere z finančných pravidiel strediska prijme potrebné finančné pravidlá a pravidlá týkajúce sa kontroly rozpočtu a udelenia absolutória. Do prijatia takýchto pravidiel sa uplatňujú pravidlá ZEÚ.
               9.   Stredisko môže do 30. júna 2011 uzavrieť dohodu alebo správne dojednanie so ZEÚ o vykonávaní tohto článku, ktoré schváli správna rada uvedená v odseku 6 a podpíše jej predseda.“

         Článok 2
   Toto rozhodnutie nadobúda účinnosť dňom jeho prijatia.

      V Bruseli 23. mája 2011

            Za Radu

            predsedníčka

         C. ASHTON

      (1)  Ú. v. EÚ L 200, 25.7.2001, s. 5.


title: Rozhodnutie Rady a Komisie z 31. mája 1999 o uzatvorení Dohody o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na druhej strane

text:
Dôležité právne oznámenie

|

31999D0602

Úradný vestník L 239 , 09/09/1999 S. 0001 - 0002

		Rozhodnutie Rady a Komisiez 31. mája 1999o uzatvorení Dohody o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na druhej strane(1999/602/ES, ESUO, Euratom)RADA EURÓPSKEJ ÚNIE,KOMISIA EURÓPSKYCH SPOLOČENSTIEV,so zreteľom na Zmluvu o založení Európskeho spoločenstva, a najmä na článok 44 ods. 2, poslednú vetu článku 47 ods. 2, článok 55, článok 57 ods. 2, článok 71, článok 80 ods. 2, článok 93, článok 94, článok 133 a článok 308 v spojení s druhou vetou článku 300 ods. 2 a druhým pododsekom článku 300 ods. 3 tejto zmluvy,so zreteľom na Zmluvu o založení Európskeho spoločenstva uhlia a ocele, a najmä na článok 95 tejto zmluvy,so zreteľom na Zmluvu o založení Európskeho spoločenstva pre atómovú energiu, a najmä na článok 101 tejto zmluvy,so zreteľom na návrh Komisie,so zreteľom na súhlas Európskeho parlamentu [1],po konzultácii Poradného výboru ESUO a so súhlasom Rady,so zreteľom na súhlas Rady, ktorý bol udelený v súlade s článkom 101 Zmluvy o založení Európskeho spoločenstva pre atómovú energiu,(1) keďže uzatvorenie Dohody o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej, ktorá bola podpísaná dňa 22. apríla 1996 v Luxemburgu, prispeje k dosiahnutiu cieľov Európskych spoločenstiev;(2) keďže cieľom tejto dohody je posilnenie vzťahov, ktoré sú založené najmä na Dohode medzi Európskym hospodárskym spoločenstvom a Európskym spoločenstvom pre atómovú energiu a Zväzom sovietskych socialistických republík o obchode a obchodno-politickej a hospodárskej spolupráci, ktorá bola podpísaná dňa 18. decembra 1989 a schválená rozhodnutím 90/116/EHS [2];(3) keďže niektoré záväzky, ktoré ukladá Dohoda o partnerstve a spolupráci, presahujú rámec obchodnej politiky spoločenstva, dotýkajú sa alebo by sa mohli dotýkať úprav, ktoré vyplývajú z právnych aktov spoločenstva v oblasti práva na zakladanie podnikov, dopravy a zaobchádzania s podnikmi;(4) keďže dohoda pre Európske spoločenstvo ukladá určité záväzky v oblasti pohybu kapitálu a platobného styku medzi spoločenstvom a Arménskou republikou;(5) keďže pokiaľ sa dohoda týka smernice Rady 90/434/EHS z 23. júla 1990 o jednotnom systéme zdaňovania pri fúziách, rozdeleniach, prevodoch majetku a výmene akcií vo vzťahu k podnikom z rôznych členských krajín [3] a smernice Rady 90/435/EHS z 23. júla 1990 o jednotnom systéme zdaňovania, ktorý sa uplatňuje v prípade materských spoločností a pobočiek v iných členských štátoch [4], ktorých základom je článok 94 Zmluvy o založení Európskeho spoločenstva, musí byť uvedený článok použitý ako právny základ;(6) keďže niektoré ustanovenia dohody ukladajú spoločenstvu záväzky v oblasti poskytovania služieb nad cezhraničný rámec;(7) keďže niektoré ustanovenia dohody, ktoré majú byť vykonané spoločenstvom, nie sú poverené Zmluvou o založení Európskeho spoločenstva žiadnymi zvláštnymi právomocami; keďže je preto nevyhnutné použiť článok 308 Zmluvy o založení Európskeho spoločenstva,PRIJALI TOTO ROZHODNUTIE:Článok 1Dohoda o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na druhej strane, spoločne s protokolom, deklaráciami a výmenou listov, sa v mene Európskeho spoločenstva, Európskeho spoločenstva uhlia a ocele a Európskeho spoločenstva pre atómovú energiu týmto schvaľuje.Texty uvedených dokumentov sú pripojené k tomuto rozhodnutiu.Článok 21. Postoj, ktorý má zaujať spoločenstvo v rade pre spoluprácu a vo Výbore pre spoluprácu, pokiaľ tento koná na základe zmocnenia rady pre spoluprácu, stanoví Rada na návrh Komisie, prípadne Komisia, v obidvoch prípadoch v súlade s príslušnými ustanoveniami Zmluvy o založení Európskeho spoločenstva, Zmluvy o založení Európskeho spoločenstva uhlia a ocele a Zmluvy o založení Európskeho spoločenstva pre atómovú energiu.2. V súlade s článkom 79 dohody o partnerstve a spolupráci predseda Rady predsedá rade pre spoluprácu a prezentuje postoj spoločenstva. Zástupca Komisie predsedá Výboru pre spoluprácu v súlade s rokovacím poriadkom tohto výboru a prezentuje postoj spoločenstva.3. Rada a Komisia rozhodujú prípad za prípadom o tom, či budú odporúčania rady pre spoluprácu a Výboru pre spoluprácu uverejnené v Úradnom vestníku Európskych spoločenstiev.Článok 3Predseda Rady v mene Európskeho spoločenstva uskutoční oznámenie stanovené v článku 101 dohody. Predseda Komisie uskutoční toto oznámenie v mene Európskeho spoločenstva uhlia a ocele a Európskeho spoločenstva pre atómovú energiu.V Bruseli dňa 31. mája 1999Za KomisiuJ. SanterpredsedaZa RadupredsedaO. Schily[1] Ú. v. ES C 115, 14.4.1997, s. 190.[2] Ú. v. ES L 68, 15.3.1990, s. 1.[3] Ú. v. ES L 225, 20.8.1990, s. 1.[4] Ú. v. ES L 225, 20.8.1990, s. 6.--------------------------------------------------